
注讬专讜讘讬谉 爪讝 注"讗 - 驻讬专讜砖 砖讟讬讬谞讝诇抓

讗讞讚 讞讚砖讜转 讜讗讞讚 讬砖谞讜转, 讚讘专讬 专' 诪讗讬专. 专' 讬讛讜讚讛 讗讜住专 讘讞讚砖讜转 讜诪转讬专 讘讬砖谞讜转. 讗诇诪讗 [诪讻讗谉] 诪专 住讘专 [讞讻诐 讝讛, 专' 讬讛讜讚讛, 住讘讜专]: 讟专讞 讗讬谞讬砖 [讟讜专讞 讗讚诐] 讜注讜砖讛 拽诪讬注 讛谞专讗讛 讻注讬谉 转驻讬诇讬谉, 讜诪专 住讘专 [讜讞讻诐 讝讛, 专' 诪讗讬专, 住讘讜专]: 讗讬谉 讗讚诐 讟讜专讞 讘讻讱, 讜讚讘专 讛谞专讗讛 讻转驻讬诇讬谉 鈥� 讜讚讗讬 转驻讬诇讬谉 讛讜讗.


(砖讬爪"讬 注爪讘"讬 住讬诪谉). 讜诪讜住讬驻讬诐: 讜讛砖转讗 讚转谞讬 讗讘讜讛 [讜注讻砖讬讜 砖砖谞讛 讗讘讬讜] 砖诇 砖诪讜讗诇 讘专 专讘 讬爪讞拽: 讗诇讜 讛谉 讬砖谞讜转 鈥� 讻诇 砖讬砖 讘讛谉 专爪讜注讜转 讜讛谉 诪拽讜砖专讜转 讘拽砖专讬诐 讛拽讘讜注讬诐 讘转驻讬诇讬谉, 讞讚砖讜转 鈥� 讬砖 讘讛谉 专爪讜注讜转 讜诇讗 诪拽讜砖专讜转. 诪砖诪注 讚讻讜诇讬 注诇诪讗 诇讗 讟专讞 讗讬谞讬砖 [砖诇讚注转 讛讻诇 讗讬谉 讗讚诐 讟讜专讞] 诇注砖讜转 拽诪讬注 讛讚讜诪讛 诇转驻讬诇讬谉 讜讻谉 讙讚讬诇 讛讚讜诪讛 诇爪讬爪讬转, 讜诪讛 砖谞讞诇拽讜 讘讞讚砖讜转 讛讬讛 砖讻讬讜谉 砖讗讬谉 讛转驻讬诇讬谉 诪拽讜砖专讜转 讻专讗讜讬 讗讬谞讜 讬讻讜诇 诇讛谞讬讞谉 讻驻讬 砖讚专讱 诇讛谞讬讞谉 讘讞讜诇, 讜注砖讬讬转 拽砖专 拽讘讜注 讘砖讘转 讗住讜专讛 诪谉 讛转讜专讛, 讜诇讻谉 讗讬谉 诇讛谞讬讞 转驻讬诇讬谉 讗诇讛, 讜谞转拽讘诇讜 讚讘专讬 专' 讝讬专讗.


讗 注诇 讚讘专讬 专' 讬讛讜讚讛 诇讛住讘专讜 砖诇 专讘 砖诪讜讗诇 讘专 专讘 讬爪讞拽 讛讗讜住专 诇拽讞转 转驻讬诇讬谉 讞讚砖讜转 诪砖讜诐 砖讗讬谉 讘讛谉 拽砖专, 诪拽砖讬诐: 讜诇砖诐 诪讛 讬注砖讛 拽砖专 讘转驻讬诇讬谉? 讜诇讬注谞讘讬谞讛讜 诪讬注谞讘 [讜砖讬注砖讛 注谞讬讘讛] 讘诇讘讚, 砖讗讬谉 讗讬住讜专 砖讘转 讘注砖讬讬转讛, 讜讬谞讬讞诐 讻讱 讘专讗砖讜 讜讘讝专讜注讜! 讗诪专 专讘 讞住讚讗: 讝讗转 讗讜诪专转, 注谞讬讘讛 驻住讜诇讛 讘转驻讬诇讬谉 讜讬砖 爪讜专讱 讘拽砖讬专讛 诪诪砖.


讗讘讬讬 讗诪专: 诇讗 讻讱 讬砖 诇讛讘讬谉, 讗诇讗 专' 讬讛讜讚讛 诇讟注诪讬讛 [诇砖讬讟转讜] 砖讗诪专: 注谞讬讘讛 拽砖讬专讛 诪注诇讬讬转讗 [诪注讜诇讛] 讛讬讗, 讜讗讬住讜专 转讜专讛 诇注砖讜转讛 讘砖讘转.


讜诪拽砖讬诐: 讟注诪讗 [讛讟注诐] 讛讜讗 砖注谞讬讘讛 拽砖讬专讛 诪注诇讬讬转讗 [诪注讜诇讛] 讛讬讗, 讛讗 诇讗讜 讛讻讬 [讛专讬 讗诐 诇讗 讻讱] 鈥�/span> 讛讬讬转 讗讜诪专 砖注谞讬讘 诇讛讜 [注讜谞讘 讗讜转谉] 讗转 讛转驻讬诇讬谉, 讜讛讗诪专 [讜讛专讬 讗诪专] 专讘 讬讛讜讚讛 讘专讬讛 [讘谞讜] 砖诇 专讘 砖诪讜讗诇 讘专 砖讬诇转 诪砖诪讬讛 [诪砖诪讜] 砖诇 专讘: 拽砖专 砖诇 转驻讬诇讬谉 讛拽讘讜注 讘讛谉 讛诇讻讛 诇诪砖讛 诪住讬谞讬 讛讜讗 砖转讛讗 爪讜专转讜 讻讱, 讜讗诪专 专讘 谞讞诪谉: 讜谞讜讬讬讛谉 砖诇 讛拽砖专讬诐, 讛爪讚 讛谞讗讛 砖谞专讗讬转 讘讜 爪讜专转 讗讜转讬讜转, 爪专讬讱 诇驻谞讜转 诇讘专 [诇爪讚 讞讜抓]. 诪砖诪注 砖讞讬讬讘讬诐 诇注砖讜转 拽砖专 讘转驻讬诇讬谉!


讜讚讜讞讬诐: 讗祝 注诇 驻讬 讻谉 讗驻砖专 砖诇讗 诇注砖讜转 拽砖专 拽讘讜注 讗诇讗 讚注谞讬讘 诇讛讜 [砖注讜谞讘 讗讜转谉] 讻注讬谉 拽砖讬专讛 讚讬讚讛讜 [砖诇讛诐] 讘讗讜转讛 爪讜专讛, 讗讱 诇讗 注诇 讬讚讬 拽砖专 砖诇 拽讬讬诪讗.


讘 讗诪专 专讘 讞住讚讗 讗诪专 专讘: 讛诇讜拽讞 (拽讜谞讛) 讻诪讜转 讙讚讜诇讛 砖诇 转驻讬诇讬谉 诪诪讬 砖讗讬谞讜 诪讜诪讞讛, 砖讗讬谞讜 讘讚讜拽 诇谞讜 讗诐 讬讜讚注 讛讜讗 诇注砖讜转 转驻讬诇讬谉 讻专讗讜讬 鈥� 讘讜讚拽 砖转讬诐 砖诇 讬讚 讜讗讞转 砖诇 专讗砖, 讗讜 砖转讬诐 砖诇 专讗砖 讜讗讞转 砖诇 讬讚 诇讚注转 讗诐 讻砖专讬诐 讛诐 讜讬讜讻诇 诇住诪讜讱 注诇讬讜, 讜注诇 讬讚讬 砖诇讜砖 讘讚讬拽讜转 谞注砖讬转 讞讝拽讛 砖讛讻诇 讻砖专.


讜砖讜讗诇讬诐: 诪讛 谞驻砖讱 [诪讛 专爪讜谞讱], 砖讛专讬 讘讻诇 讗讜驻谉 砖转讚讜谉 讘讚讘专 讬拽砖讛 诇讱: 讻讬 讗讬 诪讞讚 讙讘专讗 拽讗 讝讘讬谉 [讗诐 转讗诪专 砖讛拽讜谞讛 诪讗讚诐 讗讞讚 拽谞讛] 讜讙诐 讛诪讜讻专 拽谞讗诐 诪讗讞讚, 讚讬 诇讜 诇讘讚讜拽 讗讜 砖诇砖 砖诇 讬讚 讗讜 砖诇砖 砖诇 专讗砖, 砖讻诇诇 讛讜讗 讘讬讚讬谞讜 讻讬 讘砖诇讜砖 驻注诪讬诐 讛专讬 讝讜 讞讝拽讛.


讗讬 诪转专讬 转诇转讗 讙讘专讬 讝讘讬谉 [讗诐 诪砖谞讬诐 砖诇讜砖讛 讗谞砖讬诐 拽谞讛] 讗转 讛转驻讬诇讬谉, 讗诐 讻谉 讻诇 讞讚 讜讞讚 诇讬讘注讬 [讗讞讚 讜讗讞讚 诪谉 讛转驻讬诇讬谉 讬爪讟专讱] 讘讚讬拽讛, 砖讛专讬 讗讬谉 讞讝拽讛 诪讝讜讙 转驻讬诇讬谉 讗讞讚 诇讞讘讬专讜, 讜砖诪讗 讛讛讜讗 诪砖诇 讗讚诐 讗讞专. 讜诪砖讬讘讬诐: 诇注讜诇诐 讬砖 诇驻专砖 讻讬 诪讞讚 讙讘专讗 讝讘讬谉 [诪讗讚诐 讗讞讚 拽谞讛], 讗诇讗 讜讘注讬谞谉 讚诪讬转诪讞讬 [讜爪专讬讻讬诐 砖讬转诪讞讛] 砖讬讬讞砖讘 诪讜诪讞讛 讙诐 讘砖诇 讬讚 讜讙诐 讘砖诇 专讗砖.


讜诪拽砖讬诐: 讗讬谞讬 [讜讻讬 讻谉 讛讜讗]?! 讜讛讗 转谞讬 [讜讛专讬 砖谞讛] 专讘讛 讘专 砖诪讜讗诇: 讘转驻讬诇讬谉 讘讜讚拽 砖诇砖 砖诇 讬讚 讜砖诇讜砖 砖诇 专讗砖, 诪讗讬 诇讗讜 [讛讗诐 诇讗] 爪专讬讱 诇讛讘讬谉 讗转 讛讚讘专讬诐 砖注诇讬讜 诇讘讚讜拽 讗讜 砖诇砖 砖诇 讬讚 讗讜 砖诇砖 砖诇 专讗砖! 讜讚讜讞讬诐 诇讗, 讗诇讗 讻讱 讬砖 诇讛讘讬谉: 讘讜讚拽 砖诇砖, 诪讛谉 砖诇 讬讚 诪讛谉 砖诇 专讗砖, 讜讻讚讘专讬 专讘 讞住讚讗 讘砖诐 专讘.


讜诪拽砖讬诐: 讜讛转谞讬 [讜讛专讬 砖谞讛] 专讘 讻讛谞讗: 讘转驻讬诇讬谉 讘讜讚拽 砖转讬诐 砖诇 讬讚 讜砖诇 专讗砖, 讜讘讜讚讗讬 讗讬谉 讝讛 讻砖讬讟转 专讘! 讜诪住讘讬专讬诐 讛讗 诪谞讬 [讛诇讻讛 讝讜 砖诇 专讘 讻讛谞讗, 砖诇 诪讬 讛讬讗] 讻砖讬讟转 专讘讬 讛讬讗, 砖讗诪专: 讘转专讬 讝讬诪谞讬 讛讜讬 [讘砖转讬 驻注诪讬诐 讛专讬讛讬] 讞讝拽讛, 砖讗祝 砖专讜讘 讛讞讻诪讬诐 住讘讜专讬诐 砖讞讝拽讛 谞注砖讬转 注诇 讬讚讬 讞讝专讛 砖诇讜砖 驻注诪讬诐, 专讘讬 住讘讜专 砖讚讬 讘砖转讬 驻注诪讬诐 诇砖诐 讞讝拽讛, 讜诇讻谉 讗祝 讘转驻讬诇讬谉 讚讬讜 砖讬讘讚讜拽 砖谞讬诐 讜诇讗 讬讜转专.


讜诪拽砖讬诐: 讗讬 [讗诐] 讻砖讬讟转 专讘讬 讛讬讗, 讗讬诪讗 住讬驻讗 [讗诪讜专 讗转 住讜驻讛] 砖诇 讗讜转讛 讘专讬讬转讗: 讜讻谉 爪专讬讱 诇讘讚讜拽 讘爪讘转 (讛注专讬诪讛) 讛砖谞讬, 讜讻谉 讘爪讘转 讛砖诇讬砖讬. 讜讗讬 专讘讬 鈥� 砖诇讬砖讬 诪讬 讗讬转 诇讬讛 [讛讗诐 讬砖 诇讜], 讛讗诐 讚专讜砖讛 诇讜 讘讚讬拽转 砖诇讬砖讬 诇砖诐 讞讝拽讛? 砖讛专讬 诇砖讬讟转讜 讗祝 讘爪讘转讬诐 诇砖诐 讞讝拽讛 讚讬 讘讘讚讬拽转 砖谞讬讬诐 讘诇讘讚!


讜诪砖讬讘讬诐: 诪讜讚讛 专讘讬 讘爪讘转讬诐, 讚诪转专讬 转诇转讗 讙讘专讬 讝讘讬谉 [砖诪砖谞讬讬诐 砖诇讜砖讛 讗谞砖讬诐 拽谞讛] 讜诪谉 讛住转诐 诇讗 讗讚诐 讗讞讚 注砖讛 讗转 讻诇 注专讬诪讜转 讛转驻讬诇讬谉 讛诇诇讜, 讜讻诇 注专讬诪讛 讜注专讬诪讛 谞注砖转讛 讘讬讚讬 讗讞专, 讜讗讬谉 诇住诪讜讱 诪注专讬诪讛 诇讞讘专转讛. 讜诪拽砖讬诐: 讗讬 讛讻讬 [讗诐 讻讱] 讗驻讬诇讜 专讘讬注讬 谞诪讬 [讙诐 讻谉], 讜讗驻讬诇讜 讞诪讬砖讬 谞诪讬 [讙诐 讻谉], 砖讗诐 诪专讘讬诐 拽谞讛 讛专讬 爪专讬讱 诇讘讚讜拽 讻诇 注专讬诪讛 讜注专讬诪讛, 讜诇讗 专拽 砖诇讬砖讬转 讘诇讘讚!


讜注讜谞讬诐: 讗讬谉 讛讻讬 谞诪讬 [讗讻谉, 讻讱 讙诐 讻谉] 讬砖 诇讛讘讬谉, 讜讻谉 讬砖 诇注砖讜转. 讜讛讗讬 讚拽转谞讬 [讜讝讛 砖砖谞讬谞讜] 砖诇讬砖讬 讜诇讗 专讘讬注讬 讜讞诪讬砖讬, 诇讗驻讜拽讬 诪讞讝拽讬讛 [诇讛讜爪讬讗 诪讞讝拽转讜]. 砖讙讬诇讛 专讘讬 砖讘诪拽专讛 讝讛 讗讬谉 诇住诪讜讱 注诇 砖谞讬 讘讚讬拽讜转 讻砖讬讟转讜 讘讞讝拽讛, 讗诇讗 讬砖 诇讘讚讜拽 讛讻诇, 讜诇注讜诇诐 讗驻讬诇讜 专讘讬注讬 讜讞诪讬砖讬 谞诪讬 [讙诐 讻谉] 爪专讬讱 讘讚讬拽讛.


讙 砖谞讬谞讜 讘诪砖谞讛: 诪爪讗谉 爪讘转讬诐 讗讜 讻专讬讻讜转 诪讞砖讬讱 注诇讬讛诐 讜诪讘讬讗谉. 讜讛住讘讬专讜: 诪讗讬 [诪讛 驻讬专讜砖] 爪讘转讬诐, 讜诪讗讬 [讜诪讛 驻讬专讜砖] 讻专讬讻讜转? 讗诪专 专讘 讬讛讜讚讛 讗诪专 专讘: 讛谉 讛谉 爪讘转讬诐, 讛谉 讛谉 讻专讬讻讜转 砖诪砖诪注谉 讬讜转专 诪讝讜讙 讗讞讚 砖诇 转驻讬诇讬谉. 讗诇讗 爪讘转讬诐 鈥� 诪住讜讚专讬诐 讘讞讘讬诇讛 讛专讘讛 讝讜讙讜转 转驻讬诇讬谉 讘讗讜驻谉 砖讛诐 讝讜讜讬 讝讜讜讬 [讝讜讙讜转 讝讜讙讜转] 砖诇 专讗砖 讜砖诇 讬讚, 讻专讬讻讜转 鈥� 讚讻专讬讻谉 讟讜讘讗 [砖讻专讜讻讬诐 讛专讘讛] 讬讞讚 诇诇讗 住讚专 诪住讜讬讬诐.


讚 砖谞讬谞讜 讘诪砖谞讛: 诪讞砖讬讱 注诇讬讛谉 讜诪讘讬讗谉. 讜诪拽砖讬诐: 讜讗诪讗讬 [讜诪讚讜注] 讬注砖讛 讻谉? 诇注讬讬诇讬谞讛讜 [砖讬讻谞讬住诐] 讝讜讙 讝讜讙! 讗诪专 专讘 讬爪讞拽 讘专讬讛 [讘谞讜] 砖诇 专讘 讬讛讜讚讛: 诇讚讬讚讬 诪讬驻专砖讗 诇讬讛 诪讬谞讬讛 [诇讬 讛转驻专砖 讛讚讘专 诪诪谞讜, 诪讗转] 讗讘讗, 讻诇 砖讛讬讜 讛转驻讬诇讬谉 诪讜注讟讜转 砖讗讬诇讜 诪讻谞讬住谉 讝讜讙 讝讜讙 讜讻诇讜转 拽讜讚诐 砖拽讬注转 讛讞诪讛, 专讗讜讬 砖讬讛讗 诪讻谞讬住谉 讝讜讙 讝讜讙. 讜讗讬 [讜讗诐] 诇讗, 砖讛讬讜 转驻讬诇讬谉 诪专讜讘讜转, 砖讗诐 讬讻谞讬住 诪讛谉 讝讜讙 讝讜讙 讬砖讗专讜 诪拽爪转谉 讘讞讜抓 讙诐 讗讞专讬 砖拽讬注转 讛讞诪讛, 讜讘诪讬诇讗 讬爪讟专讱 诇砖讜讘 诇讬讟诇诐 诇讗讞专 砖讬讞砖讬讱, 诇讻谉 诪诇讻转讞讬诇讛 讬讛讗 诪讞砖讬讱 注诇讬讛谉 注诇 讻讜诇谉 讜诪讘讬讗谉.


讛 砖谞讬谞讜: 讜讘住讻谞讛 诪讻住谉 讜讛讜诇讱. 讜诪拽砖讬诐: 讜讛转谞讬讗 [讜讛专讬 讘讘专讬讬转讗 砖谞讬谞讜] 讗讞专转: 讜讘住讻谞讛 诪讜诇讬讻谉 驻讞讜转 驻讞讜转 诪讗专讘注 讗诪讜转! 讜诪砖讬讘讬诐: 讗诪专 专讘: 诇讗 拽砖讬讗 [讗讬谉 讝讛 拽砖讛], 讛讗 [讝讛] 砖讗诪专谞讜 讘诪砖谞讛 砖诪讜诇讬讻讬诐 讗转 讛转驻讬诇讬谉 鈥� 诪讚讜讘专 讘住讻谞转 讙讜讬, 砖讙讝专讜 砖诇讗 诇讛谞讬讞 转驻讬诇讬谉 讜讬专讗 砖诪讗 讬专讗讜讛讜 讛砖诇讟讜谞讜转 诪讟诇讟诇 转驻讬诇讬谉. 讛讗 [讝讛] 砖讗诪专讜 讘讘专讬讬转讗 砖诪讜诇讬讻讬诐 讗讜转谉 鈥� 讘住讻谞转 诇住讟讬诐, 砖诪驻讞讚 诇讛讞砖讬讱 讗讱 讗讬谞讜 讞讜砖砖 诇砖讗转 转驻讬诇讬谉 注诪讜, 讜讬讻讜诇 诇讟诇讟诇谉.

